Il-kumpanija tat-teknoloġija WhatsApp ħabbret li se tbiddel il-politika tal-privatezza tagħha wara li l-Kummissarju tal-Protezzjoni tad-Data tal-Irlanda mmulta lil Whatsapp €225 miljun. Skont rapport fil-BBC, il-bidla fil-politika tal-privatezza se tidħol fis-seħħ minnufih, u se tapplika għal dawk in-nies li jużaw dan is-servizz fl-Ewropa u fir-Renju Unit. Filwaqt li WhatsApp qed tappella l-multa, il-kumpanija qablet li għandha tbiddel il-politika tal-privatezza fl-Ewropa u fir-Renju Unit. "Din il-bidla ma taffettwax il-mod kif nipproċessaw, nużaw jew naqsmu l-informazzjoni ta' min juża s-servizz tagħna, u lanqas mhu se jbiddel il-mod kif noperaw is-servizz tagħna," saħqet il-kumpanija fi stqarrija. Apparti minn hekk, Whatsapp saħqet li dawk kollha li jużaw is-servizz se jkunu jistgħu jibqgħu jibagħtu u jirċievu messaġġi kif kienu jagħmlu qabel ma saru dawn it-tibdiliet. Fl-istqarrija ta' Whatsapp intqal ukoll li l-messaġġi se jibqgħu jinqraw biss minn min jibgħat u min jirċievi, u li terzi persuni mhux se jkollhom aċċess għal informazzjoni sensittiva.